Ńdɔ fɔ́ɔ́ ńló dzóbo a ngátə́bə̄ á tis, ngɔn dzɔɔ e komó fɔ̄ɔ̄ fə etíé, e ńtə́lə, a kələ kwí anə́ áyɔŋ á ngáman kun ábē á mīńzízíŋ míé. Ngǎ é dzam dí á nə ǹtilán á kálara sósōó mod ? Ńló dzóbo a ngátə́bə̄ á tis á zāŋ yób ńgūmā ńtíé ámǒs a təge yímbi. 14Amǒs m̀fə́ wá ndzí kig bɔ̌ nálā tɔ ósúsúa tɔ á mvús, nə́ Ńtondôbə á bɔ ḿból mod a béndē nyé lə́ ngábə́ fɔ̄ɔ̄ naa Ǹtondôbə a lúmuŋan ású Ísraɛ̂l.” 15Ńdɔ Yosué á ngādúgan á ńkān yā Gilgal ḿbámāná ai Ísraɛ̂l ásə. Miǹkúkúmá mítán á ndá kɔ̄ɔ yǎ Makéda 16Miǹkúkúmá mítán mí ngáman túb, mí kə́ sɔbɔ á ndá kɔ̄ɔ yǎ Makéda. 17Ńdɔ̄ bə́ ngázu kǎd Yosué nâ: “Miǹkúkúmá mítán mí yéne yǎ, mí sɔ̄lɔ́ á ndá kɔ̄ɔ yǎ Makéda.” 18Ńdɔ Yosué á ngādzó nâ: “Bígídán bod məkɔ́g ányu ndá kɔ̄ɔ, mǐ tə́lē fə bod nə́ bə́ nɔ́ni dzɔ. 19Ḿfág wáán, tə myǎláŋán mǐ tə́lə̄ nálā, kaŋán myǎtoŋ miǹzízíŋ myáán, mǐ tsíg bɔ́ zēn, təge dzogě naa bə́ nyíán á bə̄tísɔn bábán, amú Ńtondôbə Zambá wāān ā və́ yǎ mínā bɔ́ á mɔ́.” 20Ǹnyie anə́ Yosué ai bɔ́n bə́ Ísraɛ̂l bə́ ngáman bɔ́ kpe sɔ́ nálā bə́ mān bɔ wé, ńdɔ̄ ébá bə́ ngálígi təge wú bə́ ngányî á miǹgungúl bə́tísɔn bábán. 21Bɔ́n bə́ Ísraɛ̂l bə́sə̄ bə́ mān dúgân mvɔ̄í á mīńkán yā Makéda, ábə Yosué, tɔ mod m̀bɔ́g á ndzí kig bǐ ngul yǎ bwé bɔ́n bə́ Ísraɛ̂l m̀bǎŋ. 22Ńdɔ Yosué ā zu dzó naa: “Vǎgan məkɔ́g ânyu ndá kɔ̄ɔ, mǐ kúli mā miǹkúkúmá mítán mítē á ńsəŋ mú.”